Comair se sakereddingsplan goedgekeur - Solidariteit WêreldSolidariteit Wêreld
Tuis › Soldeer › Comair se sakereddingsplan goedgekeur
Die voorgestelde sakereddingsplan vir die privaatsektor-lugdiensgoep Comair is Vrydag met 'n beslissende meerderheid goedgekeur. Comair bedryf die British Airways- en Kulula- laekosteredery-handelsmerk in Suid-Afrika.
Die konsortium van voorkeurbeleggers vir die groep bestaan uit verskeie voormalige lede van die Comair-direksie en sy uitvoerende bestuur. Die konsortium sal nuwe ekwiteite van R500 miljoen in die groep belê en sal 99% van die aandeelhouding in ruil ontvang (dit nadat daar aan die opskortende voorwaardes van die sakereddingsplan voldoen is). Tot 15% van die aandeelhouding sal binne 12 maande aan 'n toepaslike BSEB-bemagtigingsvennoot oorgedra word.
'n Verdere R1,4 miljard word egter benodig om die lugdiens weer in bedryf te stel. Dié finansiering sal van leners verkry word in die vorm van nuwe lenings van R600 en R800 miljoen in die vorm van uitgestelde skuld (die betaling van rente word vir ses maande opgeskort en die betaling van kapitaal word vir 12 maande opgeskort). Die groep sal ook van die JSE denoteer en 'n nuwe direksie sal aangewys word.
Die herbekendstelling van die redery noodsaak 'n besnoeiing in bedryfskoste en 'n verhoging van aanvullende inkomste. Die arbeidsmag sal van nagenoeg 2 200 tot nagenoeg 1 800 verklein moet word en dit by wyse van vrywillige aflegging en gedwonge aflegging (ingevolge artikel 189 van die Wet op Arbeidsverhoudinge).
Die nuut-bekendgestelde Comair sal sy bestaande verhoudinge met Boeing, British Airways, Discovery Vitality en Slow Lounges behou. Sy vliegtuie sal ook geleidelik oor 'n tydperk van sewe maande weer ten volle in diens gestel word. 'n Vloot van 25 vliegtuie, waaronder twee 737 MAX-Boeings, word in die vooruitsig gestel.
As alles volgens plan verloop, sal Comair teen 31 Maart aanstaande jaar uit sakeredding wees. Daarna behoort dit weer 'n volhoubare onderneming te wees. Die vloot behoort teen Junie aanstaande jaar weer op volle sterkte te wees.